**УГОВОР О ГАРАНЦИЈИ ПЛАЋАЊА**

**ИЗМЕЂУ**:

**РЕПУБЛИКЕ СРБИЈЕ**, коју заступа Влада Републике Србије, поступајући преко министра финансија, г. Синише Малог, који је овлашћен за потписивање овог уговора,

(„**Гарант**”)

**И**

**ФРАНЦУСКЕ АГЕНЦИЈЕ ЗА РАЗВОЈ**, француски јавни субјект регулисан француским правом, са седиштем на адреси 5, Rue Roland Barthes, 75598 Paris Cedex 12, Француска, уписан у Регистру трговине и компанија у Паризу под бројем 775 665 599, коју заступа г. Реми Риу (Remy Rioux), у својству извршног директора, прописно овлашћен да потпише овај уговор

(„**Корисник**”)

Гарант и Корисник заједно су „**Стране**”, а свако од њих појединачно је „**Страна**”.

**Преамбула**

Уговором о кредитном аранжману бр. CRS1018 01 F од 29. августа 2024. године (у даљем тексту: „**Уговор о кредитном аранжману**”) између акционарског друштва Електромрежа Србије, Београд (у даљем тексту: „**Зајмопримац**”) и Корисника, Корисник је пристао да Зајмопримцу стави на располагање кредитни аранжман до максималног износа од 12.000.000 евра (у даљем тексту: „**Кредитни аранжман**”) у складу са условима садржаним у Уговору о кредитном аранжману.

Потписивање и издавање ове Гаранције представља предуслов за било какву исплату на основу Уговора о кредитном аранжману.

Гарант је упознат са условима и одредбама Уговора о кредитном аранжману и достављена му је копија потписаног Уговора о кредиту.

Полазећи од наведеног, Стране су се на овај начин сагласиле о Уговору о гаранцији плаћања (у даљем тексту: „**Гаранција**”) како следи:

**Члан 1.**

1.1 Гарант овим неопозиво и безусловно гарантује Кориснику уредно извршење свих обавеза плаћања Зајмопримца према Уговору о кредитном аранжману.

1.2 На први писани захтев Корисника у којем се наводи да Зајмопримац није испунио своје обавезе плаћања по или у вези са Уговором о кредитном аранжману о року доспелости, Гарант ће одмах исплатити тражене износе без икакве компензације, резерви, одбитка, противпотраживања или другог приговора или одбране, искључиво у еврима, на следећи банковни рачун који је корисник отворио у Банци Француске (седиште/главна филијала):

SWIFT-BIC: BDFEFRPPCCT

IBAN: FR76 3000 1000 6400 0000 4023 503

или на други рачун о коме је Корисник обавестио Гаранта.

1.3 Обавезе плаћање за Гаранта ће бити валидне и правно обавезујуће, независно од обавеза Зајмопримца и важења Уговора о кредитном аранжману, било ког претходног савета или захтева за плаћање Зајмопримца Кориснику, било каквог судског или другог поступка који је Корисник покренуо против Зајмопримца, или било ког доказа о неиспуњењу обавеза Зајмопримца који треба да достави Корисник.

**Члан 2.**

За измене или допуне Уговора о кредитном аранжману није потребна сагласност Гаранта. Ипак, Гарант преузима одговорност за додатне обавезе плаћања само ако је пристао на одговарајуће измене или допуне Уговора о кредитном аранжману.

**Члан 3.**

Не доводећи у питање остале обавезе Гаранта по овој Гаранцији, Гарант ће, предузимањем свих потребних или одговарајућих мера, у оквиру своје надлежности и у складу са добром инжењерском и финансијском праксом, помоћи Зајмопримцу у испуњењу његових обавеза према Уговор о кредитном аранжману у мери дозвољеној законом.

**Члан 4.**

Све док је под било каквом стварном или потенцијалном одговорношћу према овој Гаранцији, Гарант неће имати никакво право суброгације у односу на било који износ који је платио према овој Гаранцији.

**Члан 5.**

5.1 Ако је било које плаћање Зајмопримца или било које ослобађање од плаћања Корисника оспорено или умањено због инсолвентности или сличног догађаја, тада:

(а) одговорност Гаранта се продужава као да до таквог плаћања, ослобађања, оспоравања или умањења није ни дошло; и

(б) Корисник има право да прими исплату од Гаранта као да такво плаћање, ослобађање, оспоравање или смањење није ни извршено.

5.2 На постојање обавезе Гаранта по овој Гаранцији неће утицати било каква радња, пропуст или друга околност у вези са обавезом Зајмопримца која би умањила или нашкодила било којој од његових обавеза по овој Гаранцији или га од њих ослободила. Ова одредба се такође примењује на сваку врсту одбране Зајмопримца као главног дужника или на сва права на одбијање испуњења или компензацију Зајмопримца.

**Члан 6.**

6.1 Пре прве исплате средстава према Уговору о кредитном аранжману, Гарант ће, у форми и садржини која је прихватљива за Корисника, пружити доказ да је Корисник ослобођен свих пореза, такси, накнада и сличних трошкова у Републици Србији на сва плаћања која Гарант извршава према овој Гаранцији.

6.2 У сваком случају, сва плаћања која је Гарант дужан да изврши према овој Гаранцији биће учињена без икаквог одбитка или задржавања. Уколико је Гарант по закону или на неки други начин дужан да изврши било какав одбитак или задржавање од било ког износа који се плаћа Кориснику, Гарант ће тада платити такве додатне износе ради осигурања да Корисник добије нето износ једнак суми коју би примио да није учињен такав одбитак или задржавање.

6.3 Гарант сноси све порезе, таксе, накнаде, документационе таксе и сличне трошкове који настају у вези са закључењем и применом ове Гаранције ван Француске. Сваки такав трошак који настане у Француској сносиће Гарант ако га је он изазвао. Ако Корисник плати било који такав трошак који Гарант треба да сноси, Гарант ће одмах на захтев плаћени износ надокнадити Кориснику.

6.4 Све трошкове и расходе, укључујући правне трошкове који произилазе из или у вези са припремом, преговорима, извршењем, регистрацијом, имплементацијом, изменом, очувањем или извршењем ове Гаранције, као и права по основу ове Гаранције, или било које обезбеђење или документ који се односи на ову Гаранцију, сноси Гарант ако их не плати Зајмопримац. Уколико било који такав трошак или издатак плати Корисник, Гарант ће одмах на захтев надокнадити пун износ таквог трошка или издатка, укључујући и део трошкова који представља ПДВ.

**Члан 7.**

7.1 Гарант овим потврђује да су сва неопходна овлашћења у Републици Србији везана за закључивање и реализацију ове Гаранције и Уговора о кредитном аранжману, благовремено прибављена и остају на снази.

7.2 Гарант ће без одлагања обавестити Корисника о свим догађајима који могу да ометају или угрозе прописао извршење Уговора о кредитном аранжману или ове Гаранције.

**Члан 8.**

8.1 Ова гаранција ће бити регулисана и тумачена у складу са законима Савезне Републике Немачке.

8.2 Место извршења је Париз.

8.3 Сва потраживања по овој Гаранцији застаревају након пет година од истека године у којој је настало потраживање и у којој је конкретна Страна постала свесна или је могла постати свесна околности које чине то потраживање, без грубог немара.

8.4 Сваки спор који настане из или у вези са овим Уговором о гаранцији плаћања биће упућен и коначно решен на арбитражи у складу са Правилима за концилијацију и арбитражу Међународне трговинске коморе која важе на дан почетка арбитражног поступка, од стране једног или више арбитара који се именују у складу са таквим Правилима. Седиште арбитраже биће у Паризу, а арбитражни поступак ће се водити на енглеском језику.

Ова арбитражна клаузула ће остати на снази и ако се Гаранција прогласи неважећом или се раскине или поништи.

8.5 Ниједно плаћање Кориснику по овој Гаранцији, било на основу одлуке, пресуде или наредбе било ког суда или другог органа, не ослобађа Гаранта од његових обавеза по основу којих је то плаћање извршено, осим ако и док таква уплата у целости не буде примљена у валути обрачуна такве обавезе. У мери у којој ће износ било које такве исплате, при свакој неопходној конверзији у обрачунску валуту у којој плаћање доспева, бити мањи од износа такве обавезе изражене у тој обрачунско валути, Гарант ће остати дужан Кориснику износ који ће по конверзији у обрачунску валуту према којој је плаћање доспело бити једнак износу мањка.

8.6 У мери у којој Гарант може сада или у будућности у било којој јурисдикцији захтевати имунитет за себе или за своју имовину од тужбе, извршења, заплене или другог судског поступка и у мери у којој у таквој јурисдикцији може себи или својој имовини приписати имунитет, Гарант овим неопозиво пристаје да неће тражити имунитет и неопозиво се одриче од имунитета у потпуности у највећој мери дозвољеној законима такве јурисдикције. Претходно одрицање од имунитета не односи се на имовину која (i) се користи од стране дипломатских, конзуларних, специјалних мисија и мисија међународних организација или међународних конференција земље Гаранта, или (ii) је војног карактера и под контролом војних органа.

8.7 Одредбе Уговора о кредитном аранжману које се односе на обрачун и плаћања уопште примењују се *mutatis mutandis* на свако плаћање које ће се извршити према овоj Гаранцији.

8.8 Све изјаве или обавештења и комуникације у вези са овом Гаранцијом биће послате авионском поштом или телефаксом на следеће адресе:

За Корисника: Француска агенција за развој

5, rue Roland Barthes

75598 Paris Cedex 12

France

За Гаранта: Република Србија

Министарство финансија

Ул. Кнеза Милоша бр. 20

11000 Београд

Република Србија

Факс: + 381 11 3618-961

Све изјаве, обавештења или комуникација сматрају се примљеним уколико су:

(а) послати авионском поштом, седам дана пошто је одговарајуће писмо послато препорученом авионском поштом, са унапред плаћеном поштарином, или

(б) послати телефаксом, по завршетку преноса.

8.9 Уколико је било која одредба ове Гаранције правно неважећа, то неће утицати на важење преосталих одредби. Свака празнина која из тога проистекне биће попуњена одредбом која је у складу са духом и сврхом ове Гаранције.

8.10 Ова Гаранција је састављена на енглеском језику у 2 (два) оригинална примерка. Корисник задржава један оригинални примерак.

8.11 Ова Гаранција ступа на снагу осмог дана од дана објављивања закона о гаранцији који се односи на ову гаранцију у Службеном гласнику Републике Србије.

8.12 Корисник ће вратити ову гаранцију Гаранту чим буду испуњене све обавезе плаћања Зајмопримца према Уговору о кредитном аранжману.

Потписано у два (2) оригинална примерка, у Београду, дана 29. августа 2024. године.

**ГАРАНТ**

**РЕПУБЛИКА СРБИЈА**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Представник:**

Име: **Синиша Мали**

Функција: **Први потпредседник Владе и министар финансија**

**КОРИСНИК**

**ФРАНЦУСКА АГЕНЦИЈА ЗА РАЗВОЈ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Представник:**

Име: **Реми Риу (Remy Rioux)**

Функција: **Извршни директор**

Члан 3.

Овај закон ступа на снагу осмог дана од дана објављивања у „Службеном гласнику Републике Србије - Међународни уговори”.